- Det er en lettelse ikke længere at være i et parti, hvor der er Meld- og Feld-lignende sager. Sådan lyder det fra Erik Høgh-Sørensen, der mandag aften blev ekskluderet fra sit nu tidligere parti, Dansk Folkeparti. Den nordjyske politiker, der sidder i Hjørring Byråd, meddeler til TV2 Nord, at han tager sit mandat med sig. Meldte Messerschmidt til politiet Så sent som mandag meldte Erik Høgh-Sørensen Dansk Folkepartis formand, Morten Messerschmidt, til politiet. Det skete på baggrund af, at den nordjyske nu tidligere DF'er mente, at partiformanden ikke handlede på information om lovbrud i den lokale partiforening i Hjørring. Dansk Folkepartis lokalbestyrelse i Hjørring gik i opløsning i sidste uge, hvor fire ud af fem medlemmer meldte ud, at de forlader partiet. Det skete i protest mod partiets formand Morten Messerschmidt - og dels i protest mod, at Erik Høgh-Sørensen, der også hidtil har været kredsens folketingskandidat, nu af hovedbestyrelsen er blevet nægtet at fortsætte som folketingskandidat. Til Ekstra Bladet siger Erik Høgh-Sørensen: - Jeg finder det utroligt at skulle politianmelde mit eget parti, men det lader til, at DF's interne finanskontrol er brudt sammen, og alt går an. Det minder om Meld og Feld, bare i Nordjylland. Ifølge Ekstra Bladet har der på den lokale partiforenings regning blandt andet været købt spiritus, K-salat og blomkål i en række butikker i Hjørring. Stillede op til formandsposten Erik Høgh-Sørensen sad indtil sidste efterår i Dansk Folkepartis hovedbestyrelse og stillede i forbindelse med formandsskiftet i partiet op til at overtage formandsposten fra Kristian Thulesen Dahl. Dog droppede den nordjyske politiker få dage før det ekstraordinære årsmøde 23. januar sit kandidatur, da han ikke ønskede at tage stemmer fra kandidaterne Martin Henriksen og Merete Dea Larsen. Det endte dog med, at Morten Messerschmidt vandt formandsposten. Erik Høgh-Sørensen har tidligere fortalt, at Morten Messerschmidt i sidste efterår forsøgte at få den nordjyske politiker ekskluderet fra partiet - ifølge ham selv på grund af en bagatel. Erik Høgh-Sørensen er uddannet journalist og har blandt andet arbejdet som kommunikationsrådgiver og EU-korrespondent for Ritzau. Han er bosat i Sindal-området.

Opsummering:
Det nordjyske byrådsmedlem Erik Høgh-Sørensen er blevet ekskluderet fra Dansk Folkeparti.